b'\n_START_ARTICLE_\nGrosuplje\n_START_SECTION_\nZgodovina\n_START_PARAGRAPH_\nZgodovinski viri razkrivajo, da se ime Grosuplje prvi\xc4\x8d pojavi davnega leta 1136, bilo je zapisano kot GROSLUPP ali po Valvasorjevo Velike uplje. Ime ima kar 13 razlag; najbolj uveljavljena pa je ta, ki pravi, da je ime nastalo po pogrezljivem kra\xc5\xa1kem svetu \xc2\xbbgrezopolje\xc2\xab._NEWLINE_Izkopanine na Ko\xc5\xa1\xc4\x8dakovem in Cerkvenem hribu ka\xc5\xbeejo, da je bilo obmo\xc4\x8dje Grosupljega naseljeno \xc5\xbee v hal\xc5\xa1tatski dobi, pribli\xc5\xbeno 500 pr. n. \xc5\xa1t. Po severnem delu ob\xc4\x8dine je bila v \xc4\x8dasu rimskega imperija speljana pomembna cesta, ki je povezovala Akvilejo in Sirmij ob spodnji Savi v Vojvodini. Skoraj po isti trasi sedaj te\xc4\x8de vzhodni del avtoceste, imenovane Ilirika_NEWLINE_V srednjem veku so bili na vi\xc5\xa1jih hribih ob cerkvicah in utrdbah postavljeni opozorilni kresovi pred tur\xc5\xa1ko nevarnostjo. V te utrdbe so spravili \xc5\xbeito in druge jestvine. \xc5\xbdenske, otroke in ostarele ter nekaj \xc5\xbeive\xc5\xbea in \xc5\xbeivine so poskrili v ledenico v dana\xc5\xa1nji \xc5\xbdupanovi jami in druge kra\xc5\xa1ke jame, ki jih je sicer v okolici Grosuplja precej._NEWLINE_V 19. in za\xc4\x8detku 20. stoletja so se Grosupelj\xc4\x8dani (in okoli\xc4\x8dani) ve\xc4\x8dinoma ukvarjali s kmetijstvom, tovorni\xc5\xa1tvom, mlinarstvom, pa tudi usnjarstvom in opekarstvom. _NEWLINE_Grosuplje se je v pomembno cestno in \xc5\xbeelezni\xc5\xa1ko kri\xc5\xbei\xc5\xa1\xc4\x8de razvilo v 19. stoletju. Pred tem je bilo Grosuplje manj\xc5\xa1a vas s 350 prebivalci, nekaj gostilnami, tremi kova\xc4\x8dnicami in enim kolarjem. Leta 1869 je bila zgrajena cestna povezava z \xc5\xbdu\xc5\xbeemberkom. Leta 1893 (po dolgoletnih razpravah v dunajskem parlamentu) je bila prek Grosupljega zgrajena \xc5\xa1e \xc5\xbeelezni\xc5\xa1ka proga med Ljubljano in Ko\xc4\x8devjem, leto pozneje pa iz Ljubljane skozi Grosuplje \xc5\xa1e tudi v Novo mesto (dana\xc5\xa1nja proga Ljubljana - Metlika d.m.). _NEWLINE_V Grosupljem je bilo zgrajeno \xc5\xbeelezni\xc5\xa1ko kri\xc5\xbei\xc5\xa1\xc4\x8de s kurilnico za oskrbovanje in popravilo lokomotiv, ker je bil promet organiziran tako, da je vlak vozil na progah Ljubljana - Grosuplje - Ko\xc4\x8devje in Grosuplje - Novo mesto. Zaradi kri\xc5\xbei\xc5\xa1\xc4\x8da, kurilnice in nadzorni\xc5\xa1tva proge je v kraj pri\xc5\xa1lo prvo tehni\xc4\x8dno osebje z ve\xc4\x8d znanja in mese\xc4\x8dno pla\xc4\x8do, zaposlili so se tudi prvi doma\xc4\x8dini. S tem ko je dobil kraj \xc5\xbeelezni\xc5\xa1ko povezavo s svetom, malo pozneje \xc5\xa1e elektriko, so bili izpolnjeni vsi pogoji za investitorje in hiter napredek. Tako je v 30. letih 20. stoletja kraj imel \xc5\xbee vso infrastrukturo in tudi nekaj industrije. _NEWLINE_Po drugi svetovni vojni se je naselje za\xc4\x8delo hitro \xc5\xa1iriti in se je razvijalo v gospodarsko, upravno in telekomunikacijsko sredi\xc5\xa1\xc4\x8de.'